Kruisverhoor: Drankverbod: 'Ons is dié keer nie geraadpleeg' | Netwerk24
Deur Jacob Rooi 19 Julie 2020 00:02
Die verbod op alkoholverkope gaan vernietigend wees vir die bedryf, met smokkelhandel wat kan floreer, sê Lucky Ntimane, woordvoerder van die Nasionale Drankhandelsraad.
Het die drankbedryf die eerste verbod op die verkoop van drank aanvaar?
Ja, want ons is geraadpleeg.
Nee, ons het daarteen probeer veg, maar is nie dié keer geraadpleeg nie.
Het julle jul deel gedoen om die pandemie te help bestry sedert die heropening van drankwinkels?
Ons het ingestem tot 'n veilige en sinvolle benadering sedert 1 Junie, toe ons heropen het. Ons lede het volledig aan die Covid-19-protokolle voldoen.
Wat was die impak van die eerste beperking op die verkope van drank?
Dit het 'n verwoestende uitwerking gehad. Ons het duisende poste verloor. Sowat 15% van die township-afsetpunte kon nie hul deure op 1 Junie oopmaak nie. Dit het die regering se strategie vir township-ontwikkeling tot 'n halt gebring. Nou is dit die oorlewing van die sterkste.
Hoe gaan die nuwe verbod julle raak?
Dit gaan vernietigend wees. Ons raam minstens 20% (10 000 afsetpunte) het reeds gesluit, met nog sowat 12 500 wat net-net oorleef. Nog permithouers gaan finansieel geruïneer wees weens die skielike verlies van inkomste, talle werkverliese en die gevolglike armoede van ons lede.
Wat is jul argument teen die regering se standpunt dat dronk beseerdes in die pandemietyd hospitaalbeddens beset?
Ons kan nie verantwoordelik gehou word vir mense se onverantwoordelike gedrag nie. Ons lede is verantwoordelike handelaars en dryf handel kragtens die gepaste drankwette en regulasies. Ons verkoop nie drank aan minderjariges, swanger vroue, mense onder die invloed en enigiemand in uniform nie. Die regering moet eerder saamwerk met die drankbedryf om maatskaplike uitdagings wat met drankmisbruik verband hou en die impak daarvan op die mediese sektor die hoof te bied.
Sommige vra vir 'n totale verbod op alkohol in Suid-Afrika.
Dis nie 'n oplossing nie. Meer as 50 000 sake-eienaars en hul sowat 200 000 afhanklikes en tot nog een miljoen mense is deel van die drankbedryf se waardeketting. 'n Verbod gaan ook lei tot 'n groei in die smokkelhandel. En dié mark voldoen nie aan die maatreëls wat die bedryf ingestel het nie. Dit gaan lei tot die onverantwoordelike gebruik van alkohol. Die fiskus kan miljarde verloor.
Sou 'n verbod op drankverkope nodig gewees het as die regering tydens die inperking genoeg hospitaalbeddens voorberei het?
Nee, die regering was veronderstel om die gesondheidsorgfasiliteite, soos belowe, reg te kry. Maar die regering het net nie voorberei nie. Daar is boonop 'n tekort aan duisende verpleegsters. En sommige provinsies, wat sake nie kan hanteer nie, het sommer begin grafte grawe as 'n eerste reaksie op die pandemie.
So, julle vra dus die regering om jul bedryf ook te finansier?
Ons vra vir 'n spesiale WVF-Covid-19-Ters-stelsel vir kwalifiserende drankhandel-werknemers vir solank as wat die verbod op drankverkope geld. Ons vra ook vir die terugbetaling van dranklisensiegeld aan die eienaars van handelaars voor die einde van Augustus 2020. Daar behoort ook die volgende twee jaar 'n moratorium te wees op lisensiegeld.